Lufta kundër korrupsionit përparësi kryesore në gjithë botën - 2004-12-24
Korrupsioni shteron thesaret, vonon zhvillimin dhe ndikon drejtpërdrejt në përqindjen e lartë të vdekshmërisë foshnjore
Kostoja globale e korrupsionit kap shifrën e një trilion dollarëve, vetëm në rryshfete. Korrupsioni shteron thesaret, vonon zhvillimin, madje ka edhe lidhje me përqindjen e lartë të vdekshmërisë së foshnjeve. Të gjitha këto e bëjnë luftën kundër korrupsionit një nga përparësitë kryesore në gjithë botën. Por çfarë po bëjnë vendet dhe individët për ta mbajtur korrupsionin nën kontroll. Gjenaral Suharto i Indonezisë...Ferdinand Marcos nga Filipinet...dhe Mobutu Sese Seko nga ish-Zaireja, përfaqësojnë disa nga udhëheqësit më të korruptuar në historinë moderne. Eksperti për qeverisje globale Daniel Kaufmann i Bankës Botërore i quan ata kleptokratë që rrënuan vendet e tyre. Por ai thotë se fytyra e korrupsionit po ndryshon. Për shembull, në Nigeri, presidenti i zgjedhur në rrugë demokratike Olesegun Obasanjo dhe kabineti i tij përballen me detyrime politike në një mjedis ku korrupsioni është i rrënjosur thellë. Dhe përdorimi i metodave tradicionale për të luftuar këtë dukuri, nuk funksionon. Në Bankën Botërore, një ide e re është që të përmenden publikisht kompanitë që nuk veprojnë sipas rregullave. Banka Botërore ka krijuar një linjë telefonike anonime për të marrë informacione. Pastaj e ndalon aktivitetin e kompanive që gjenden fajtore dhe ua publikon emrat në faqe interneti. Interneti dhe teknologjia mund të ndihmojnë vendet që të kenë transparencë. Kjo do të thotë që qeveria grumbullon më shumë para për zhvillim. Por lufta kundër korrupsionit nuk është vetëm përgjegjësi e qeverisë. Mary Boyle e organizatës amerikane Common Cause, çështja e përbashkët do që çdo shtetas t’i mbajë nën mbikqyrje zyrtarët publikë dhe t’i mbajë ata përgjegjës kur të hedhë votën. Nëse kjo metodë ka efekt apo jo, ekspertët thonë se kontrolli qytetar luan një rol kritik për të mbajtur korrupsionin nën kontroll. Dhe të dhënat e fundit tregojnë se në vendet e varfra, edhe përmirësimet më modeste në kontrollin e korrupsionit mund të katërfishojnë të ardhurat për frymë. Edhe vetëm ky rezultat duhet t’i bindë njerëzit të veprojnë. Zoti Kaufamn shton se lufta kundër korrupsionit nuk është thjesht punë e qeverisë, apo e Bankës Botërore. I takon çdo eksportuesi, biznesmeni, gjykatësi dhe qytetari të ndërtojë një botë me integritet.